প্রাণে মেরে না ফেললেও একজন সাংবাদিকের জীবনে ঘটে যাওয়া এই ঘটনা নিঃসন্দেহে অত্যন্ত ভীতিকর। বড় কথা, এটাই একমাত্র ঘটনা নয়। এর চাইতেও ভয়ংকর অনেক ছিনতাইয়ের ঘটনা প্রায় প্রতিদিন রাজধানীতে ঘটে চলেছে। এসব বিষয়ে খবরও বিভিন্ন গণমাধ্যমে প্রকাশিত হচ্ছে। আরো কিছু ঘটনার উল্লেখসহ গণমাধ্যমের রিপোর্টে জানানো হয়েছে, রাজধানীর ৪৯টি থানার অন্তত ১৩৫টি এলাকায় ছিনতাইকারীদের বেপরোয়া তৎপরতা চলছে। প্রতিটি এলাকায় একাধিক প্রধান গ্রুপ ছাড়াও তৎপর রয়েছে বয়সে তরুণ নতুন নতুন কয়েকটি পর্যন্ত গ্রুপের ছিনতাইকারীরা। মোটর সাইকেল তো বটেই, প্রাইভেট কার ও মাইক্রোবাসও ব্যবহার করছে তারা। দিনের বেলাতেও মানুষের ওপর ঝাঁপিয়ে পড়ছে। লুণ্ঠন করছে ব্যাংক থেকে তুলে আনা কোম্পানির বেতনের লক্ষ লক্ষ টাকা। দায়িত্বে থাকা কর্মকর্তাদের তারা উত্তরা থেকে মাইক্রোবাসে উঠিয়ে কুড়িল বিশ্ব রোডে ফেলে যাচ্ছে। যাওয়ার আগে আঘাতও এমনভাবেই করছে, যাতে তাদের পক্ষে সঙ্গে সঙ্গে শোরগোল করা এবং পুলিশ বা মানুষকে জানানো সম্ভব না হয়। আরো অনেক কৌশলেও ছিনতাই করা হচ্ছে।